Likestillingssenteret (Stiftelsen Kvinneuniversitetet)

**Stiftelsen Kvinneuniversitetet** er en norsk privat stiftelse som har som formål å drive med kurs, utviklingsprosjekter og FoU-virksomhet basert på feministiske verdier og feministisk pedagogikk, arbeide for å styrke kvinners identitetsfølelse og bidra til kvinnefrigjøring.

Fra 2008 har Stiftelsen Kvinneuniversitetet uoffisielt brukt navnet *Likestillingssenteret* på den utadrettede virksomhet, men dette er ikke et formelt navn på organisasjonen. Organisasjonen har ingen tilknytning til det tidligere statlige kompetansesenteret Likestillingssenteret, som ble nedlagt i 2006.

Stiftelsen Kvinneuniversitetet ble grunnlagt etter initiativ fra Berit Ås i 1983 for å «drive tverrfaglig forskning og undervisning om og for kvinner». Stiftelsens første tilholdssted var på Løten, og i 2006 flyttet stiftelsen til Hamar. Frem til 2007 drev Stiftelsen Kvinneuniversitetet flere undervisningstilbud for kvinner, men disse er nå nedlagt. Stiftelsen har gjennom flere år fått finansiering av Barne-, likestillings- og inkluderingsdepartementet og ulike andre offentlige virksomheter, bl.a. til de tidligere undervisningstilbudene.

## Historie

Stiftelsen Kvinneuniversitetet ble etablert etter initiativ fra Berit Ås under et møte på Stortinget i 1983, og hadde et styre på fem personer og et råd med representanter for alle de politiske partiene. Det første styret bestod av styreleder Berit Ås (SV), Aud Blegen Svindland (Ap), Ragnhild Queseth Haarstad (Sp), forsker Anne Louise Gjesdahl Christensen og sogneprest Anne Berit Stensaker. Vedtektene ble utformet av jurist Regine Ramm Bjerke. Formålet er definert i vedtektene som å
*«være et lærested som bygger på feministiske verdier og feministisk pedagogikk»
*«utvikle alternative modeller som kan styrke kvinners identitetsfølelse og bidra til kvinnefrigjøring»
*«bidra til å styrke kvinners selvtillit, synliggjøre kvinners innsats og betydning»
*«drive tverrfaglig forskning og undervisning om og for kvinner i alle aldre, fra ulike land og med ulik utdanning og erfaring»

I regi av Kvinneuniversitetet har ca. 1000 studenter tatt høyere utdanning og 1000 tatt generell studiekompetanse og grunnskole. I tillegg har drøyt 4000 deltatt på ulike kurstilbud. Etter årtusenskiftet gikk søkningen til høyere utdanning ned, og i 2007 ble det siste høyskolestudiet gjennomført. I 2008 flyttet Hedmark fylkeskommune tilbudet om generell studiekompetanse for voksne til en av sine egne videregående skoler i Hamar, og i 2009 stoppet Kunnskapsdepartementet sin bevilgning til *Forkurs i realfag for jenter*. Dette var det siste undervisningsopplegget med daglig undervisning.

Fra 1985 til 2006 holdt stiftelsen til på eiendommen Rosenlund på Løten. I 2006 ble Rosenlund solgt, og Stiftelsen Kvinneuniversitetet flyttet til den gamle Brannvakta i Grønnegata i Hamar. Høsten 2009 flyttet stiftelsen til Vangsvegen 73. I 2019 flyttet stiftelsen til Parkgata 12.

Stiftelsen begynte fra 2008 å bruke navnet *Likestillingssenteret* på den utadrettede virksomheten, noe som ble begrunnet med at stiftelsen ikke lenger drev med undervisning. Stiftelsen Kvinneuniversitetet søkte om å formelt skifte navn til Likestillingssenteret og om å få godkjent nye vedtekter, men dette ble avslått av Stiftelsestilsynet i 2009 etter klage fra stifterne. Uenigheten om utviklingen av Kvinneuniversitetet førte til etableringen av et nytt kvinneuniversitet, Kvinneuniversitetet i Norden.

I dag benytter stiftelsen begrepet likestilling i betydningen kjønnslikestilling satt inn i et flerdimensjonalt perspektiv, der dette er relevant og nyttig. Utgangspunktet er et kjønnsperspektiv som kontinuerlig skal vurderes i forhold til andre perspektiv som alder, etnisitet, religion, nedsatt funksjonsevne og seksuell orientering.

Likestillingssenteret har i sin 37 års historie hatt 20 ledere, hvorav alle har vært kvinner. Per mars 2020 hadde likestillingssenteret åtte ansatte, hvorav en er mann.

## Ledere
*1983–1986: Styret var aktivt involvert i den daglige driften, med Berit Ås som arbeidende styreleder
*1985–1987: Daglig leder Audhild Melby
*1987–1989: Rektor Ingrid Morken
*1989–1990: Tredelt ledelse: Eva Arnseth, Anne Bystad, Audhild Melby
*1990–1991: Todelt ledelse: Eva Arnseth, Marit Brenna
*1992–1993: Todelt ledelse: Marit Brenna, Anne Bystad
*1994: Todelt ledelse: Britt Solberg, Marit Brenna
*1994: Todelt ledelse: Marit Brenna, Gunn Bergvik
*1995–1996: Tredelt ledelse: Marit Brenna, Gunn Bergvik, Mette Haavik
*1996–1997: Leder Agnes Fife
*1997: Tredelt ledelse: Gunn Bergvik, Kari Bjerke Karlsen, Bodil Mogstad Skipnes
*1998–2001: Rektor Marianne Sempler
*2002: Kst. rektor Anne Lise Myhrhaug
*2002–2004: Direktør Kirsti Kierulf
*2004–2005: Kst. daglig leder Ingrid Morken
*2005: Daglig leder Eli Randgaard
*2005–2006: Daglig leder Kjersti Hoff
*2006–2015: Daglig leder Signe Opsahl
*2015–?: Direktør Goro Ree-Lindstad

## Prisutdeling
Stiftelsen delte også ut prisen Kvinneuniversitetets forskningspris, som ble tildelt disse mottagerne:

*1995 Wenche Findal, kvinnelige norske arkitekter
*1997 Inga-Brita Melin og Else Skjønsberg, kvinner og fredsarbeid
*1999 Mona Løvlien, kvinner og hjerteinfarkt
*2000 Hege Fosser Pedersen og Christine Præsttun, kvinner og media
*2001 Ellen Tufte Said, jenters oppvekstvilkår
*2003 Ingrid Guldvik, jenter i ledelse
*2004 Arna Meisfjord, feministisk pedagogikk
*2005 Vicky Katarina Grini, vikingkvinnen
*2006 Farida Ahmadi, enslig innvandrerkvinne møter norsk virkelighet

## Se også
*Kvinneuniversitetet – andre institusjoner med tilsvarende navn

## Referanser


## Eksterne lenker
* 
*